אין לבלבל עם אין לבלבל ערך זה, העוסק במחבר פירוש "שם טוב" על משנה תורה, עם הערך "חיים כסאר (בן סלימאן)", העוסק במשפר ייצור בתי התפילין.

הרב **חיים כסאר** (מכונה הרב **חיים אלכסאר** וכן הרב **חיים אלגמרן** תרס"ה, 1905 בערך - כ"ב בכסלו ה'תשנ"ח, 21 בדצמבר 1997) היה בארץ ישראל ראש ישיבת בית הכנסת הגורל במשכנות ישראל, ובתימן ראש ישיבות בית אלשיך ובית שרעבי, ומחבר פירוש "שם טוב" על הרמב"ם ומחבר ספר שאלות ותשובות "החיים והשלום".

בתימן
-----

נולד בצנעא לשמואל כסאר ולסעדה ממשפחת טייבי. בהיותו כבן 4 עבר עם משפחתו מצנעא לעיר בית עד'אקה שם למד לפני רב העיר, הרב דוד מזעקי עד היותו כבן עשרים. בבית עדאקה התיידד עם הרב ישראל עוזרי נכדו וממלא מקומו של הרב דוד מזעקי. כשנה לאחר פטירת רבו הרב מזעקי, בשנת 1929 בערך, חזר הרב חיים לצנעא עם משפחתו ולמד תורה כשנתיים-שלוש לפני הרב יחיא קאפח. לפרנסתו היה מלמד תינוקות. בהיותו כבן 25 נתמנה לעמוד בראש ישיבת בית כסאר שרוב לומדיה דגלו בשיטת דור דעה של רבו הרב יחיא קאפח. לאחר שלוש שנים בהן עמד בראשות הישיבה, נתגלעה מחלוקת בינו ובין ראשי המתפללים בעניין נוסח התפילה, והוא נאלץ לעזוב את הישיבה. לאחר מכן היה ראש ישיבת בית אלשיך ורגיל היה לתת בה שיעורים מדי לילה ולפנות בוקר.

למד בצוותא בשעות הבוקר עם ראשי ישיבת "בית אלשרעבי", הרב אהרן הכהן ובנו הרב אברהם הכהן ורבנים נוספים. בתחילת שנת ה'תש"ד, כשנתפנתה משרת ראש הישיבה, החל לשמש כראש הישיבה שם.

בארץ ישראל
----------

עלה ארצה בעלייה הגדולה בשנת 1949 והתגורר בין שכונות אוהל משה וזיכרון טוביה בירושלים. התפרנס כסופר בבית הדין בירושלים. בעיני רבים בעדה התימנית נחשב לגדול חכמי תימן שבדור.

הרב כסאר החשיב את שיטת הלימוד התימנית. הוא טען שלא מצא בארץ ישראל תלמידי חכמים שישוו ברמתם התלמודית לרבותיו שבתימן, אף על פי שהכיר את גדולי הרבנים בירושלים.

הרב היה רב בית הכנסת הגורל בירושלים. כינויו היה "חיים אלגמרן" על בקיאותו ואהבתו לגמרא.

השקפתו על הקמת מדינת ישראל הייתה חיובית. הוא נהג לומר הלל ביום העצמאות ולאחר התפילה ערך סעודת מצווה עם שירה והלל לקב"ה על הקמת המדינה. פסק שגם בני הישיבות מחויבים להתגייס לצה"ל ואף יותר מכל אזרח אחר, היות שזכות התורה מגינה עליהם. פסיקתו זו צונזרה בידי עורכי ספרו "החיים והשלום" ופורסמה בספר "אתחלתא היא": 

> 
> דע שחייבין הכל לצאת אפילו חתן מחדרו וכלה מחופתה, וכל שכן בני הישיבה, דמלחמת ארץ ישראל מצווה היא וחובה היא לכל. ואדרבה, לא בחרה התורה אלא בהם שזכות התורה מצלת אותם... כדי שיהו נוצחים במלחמה על אויביהם, ומצוה גדולה הם עושים ובכל מקום אשר יפנו יצליחו
> 
> 
> 
> — חכם חיים כסאר, אתחלתא היא, כרך ב', ירושלים תשס"ח
> 

. הוא כאב את המצב הרוחני במדינת ישראל, ואולם פסק עם זאת שחובה לעלות לארץ.

> 
> מדברי הרב בעניין 'גאולת ישראל' מלמד שארץ ישראל היא המבחן לאדם אם הוא יהודי או לא.
> שאל השואל: מי שהוא נמצא בחוץ לארץ, וחושש לעלות לארץ ישראל, שמא ילמד ממעשי העבריינים, או שמא יטעו אותו אחריהם, האם מצווה לעלות, או לא.
> תשובה: דע שמצווה גדולה לעלות לארץ ישראל בכל הגוון, וכמו דעת סתם תנא בסוף כתובות וזה לשונו: 'הכול מעלין לארץ ישראל, ואין הכל מוציאין' - ונקט בה לשון עילוי, לומר שיעלה למקום הקדושה ולא ידור בחוץ לארץ. וכמאמר חכמינו זיכרונם לברכה: לעולם ידור אדם בארץ ישראל, ואפילו בעיר שרובה גויים, ולא ידור בחוץ לארץ, אפילו בעיר שרובה ישראל, שכל הדר בארץ ישראל דומה כמי שיש לו א-לוה. הכוונה שניכר שהוא יהודי, ובחוץ לארץ אינו ניכר.
> וארץ ישראל היא המבחן לאדם אם הוא יהודי או לא. ועל זה אמר הנביא: 'ושבתם וראיתם בין צדיק לרשע, עובד ה' לאשר לו עבדו'. ולפיכך לכל הדעות מצוה היא, ועל זה נאמר: 'מי יעלה בהר ה', ומי יקום במקום קודשו'. ואשרינו שזכינו לכך, שלא זכינו לתורה בשלימות אלא בארץ ישראל. ומי שיש לו טינה בליבו, לא יזכה לעלות לארץ ישראל. וסימניך לזה - המרגלים שלא זכו להיכנס לארץ. ומי שיש לו יראה פנימית, יזכה לעלות ולהתיישב בה.
> 
> 
> 
> — חכם חיים כסאר, החיים והשלום, עמ' ק"א, קרן שם טוב, ירושלים, תשמ"ד (1984)
> 

הרב כסאר הלך לעולמו בשנת 1997. הוא הובא לקבורה בהר המנוחות בירושלים.

ספריו
-----

* **החיים והשלום** - שו"ת
* **קיץ המזבח** - על התורה
* **שם טוב** - פירוש על משנה תורה לרמב"ם
* **דרך החיים** - ליקוט מספריו בעניין מצוות תלמוד תורה ודרכי לימוד, מכון מרא"ה, קריית ספר ה'תשע"א

לקריאה נוספת
------------

ד"ר משה גברא, **אנציקלופדיה לחכמי תימן**, עמוד 277–278

קישורים חיצוניים
----------------

* מארי חיים כסאר באתר "תימני נט"
* רבי חיים כסאר באתר "MyTzadik"
* חיים כסאר (בן שמואל), באתר "החכם היומי"
* חיים בן שמואל כסאר, דף שער בספרייה הלאומית

### וידאו

* הדלקת נר חנוכה עם מארי חיים כסאר ומארי יחיא אלשיך, באתר יוטיוב
* מארי חיים כסאר זצ"ל | פיוט שופט כל הארץ |  אשמורות - סדר הווידוי | פיוט אצולה לפנים (עם מארי יוסף צוברי), באתר יוטיוב

הערות שוליים
------------

1. ↑  לגודל אהבתו ללימוד הגמרא והתלמוד
2. ↑  הספר "אגרת בוכים" בגרסה הבלתי מצונזרת.
3. ↑  משה גברא, אנציקלופדיה לחכמי תימן, עמ' 278
4. ↑  הרב עמרם עוזירי, **מלאך ה'**, בני ברק: נוסח תימן, תש"פ, עמ' רמ"א
5. ↑  הרב יצחק דדון, אתחלתא היא, כרך ב', ירושלים תשס"ח, עמ' רנט
6. ↑  שו"ת החיים והשלום, עניינים נפרדים סימן מא
7. ↑  ראו גם - מה הייתה דעת מוהר"ר חיים כסאר זצ"ל על צה"ל?, באתר יד מהרי"ץ
8. ↑  המצבה ומקום הקבר של חיים כסאר, באתר "פרויקט גלעד"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007293374805171
* GND: 1067889698
* ISNI: 0000 0000 3860 5188
* LCCN: n87937914
* VIAF: 48300669
* WorldCat: lccn-n87937914

 |